Horská chata

Horská chata je budova určená pre potreby turistického ruchu, a to na poskytnutie odpočinku alebo ochrany proti nepriaznivému počasiu, v prípade väčších chát aj poskytnutie nocľahu a stravy, turistických informácií, výnimočne aj požičiavanie turistického a športového náradia. V niektorých, najmä väčších chatách je aj sídlo Horskej záchrannej služby.

Dejiny
S výstavbou turistických útulní a chát sa začalo v 19. storočí. Prvou chatou na slovenskej strane Tatier bola Rainerova chata (útulňa), ktorú roku 1863 postavil Ján Juraj Rainer  na Starolesnianskej poľane. V Poľsku už od roku 1836 stála chata pri Morskom oku. Chaty vznikali najskôr živelne, neskôr ich stavali aj nadšenci z Uhorského karpatského spolku (Magyarországi Kárpátegyesület) založeného 10. augusta 1873 v Starom Smokovci. Najznámejšími spomedzi jeho zakladateľov boli levočskí a kežmarskí profesori gymnázií František Dénes a Samuel Roth, smokovecký lekár Mikuláš Szontágh, banskoštiavnický lekár Edmund Téry. Neskôr sa však v jeho čele presadili spišskí Nemci a tak v roku 1891 bol v Budapešti založený Uhorský turistický spolok (Magyar turista egyesület). Po vzniku Česko-Slovenska v ich údržbe pokračoval Klub československých turistov (na Slovensku pred rozpadom Uhorska existoval aj Tatranský spolok turistický, ktorý sa po vzniku ČSR včlenil do KČST). 

Na území Tatier vyrástlo niekoľko chát a útulní, z ktorých však mnoho zaniklo či vyhorelo (napríklad Egidova chata v Predných Meďodoloch, Kežmarská chata pri Bielych plesách, Blásyho chata a Hunfalvyho chata vo Velickej doline a iné). V súčasnosti vysokohorské chaty nemajú jednotného vlastníka či správcu.

Rozdelenie 
Podľa dostupnosti, veľkosti, polohy a určenia rozlišujeme nasledovné chaty:
neudržiavané chaty, poskytujúce možnosť nocľahu či bivakovania v primitívnych podmienkach, kde si musí každý i sám ustlať; takéto chaty sa nachádzajú na miestach s malým počtom turistov, či odlúčených miestach (subpolárne oblasti, horské), u nás je takou chatou turistická útulňa Andrejcová v Kráľovohoľských Nízkych Tatrách
horské chaty, vybudované pozdĺž turistických chodníkov vo vysokohorskom prostredí; Platí v nich zásada, že každý turista má právo na poskytnutie odpočinku či nocľahu i keby to malo byť v improvizovaných podmienkach; ide o objekty rôznej veľkosti a štandardu
vo vysokohorskom prostredí, často na poľanách, možno nájsť ubytovanie aj v opustených a často zničených pastierskych chatách (salaše), alebo v stodolách, v ktorých si kedysi ľudia uskladňovali seno
horské hotely – objekty disponujúce veľkým počtom lôžok, zvyčajne ľahšie dostupných (aj po cestách autami či bicyklami alebo lanovkami), v ktorých je možnosť ubytovania sa so zvyčajným hotelovým štandardom.

Horské chaty na Slovensku

Galéria

Iné projekty